คลังถกสรุปปรับโครงสร้างภาษีสัปดาห์นี้
บิ๊กคลังนัดรวมพลถกปรับโครงสร้างภาษีในสัปดาห์นี้ ด้านสรรพพากรเตรียมเสนอลดภาษีเงินได้นิติบุคคล-บุคคลธรรมดา
18 พ.ย. 2553

บิ๊กคลังนัดรวมพลถกปรับโครงสร้างภาษีในสัปดาห์นี้ ด้านสรรพพากรเตรียมเสนอลดภาษีเงินได้นิติบุคคล-บุคคลธรรมดา 
นายอารีพงศ์ ภู่ชอุ่ม ปลัดกระทรวงการคลัง กล่าวว่า แนวทางในการปรับโครงสร้างภาษีของกรมสรรพากร, กรมศุลกากรและกรมสรรพสามิต จะเสนอให้ นายกรณ์ จาติกวณิชย์ รมว. คลัง รับทราบในการประชุมผู้บริหารระดับสูงของกระทรวงการคลังในวันที่ 20-21 พ.ย.นี้ ซึ่งทั้ง 3 กรมภาษีกำลังเร่งดำเนินการอยู่ โดยแนวทางเบื้องต้นจะต้องเป็นไปอย่างเป็นธรรม
“ขณะนี้ทุกกรมภาษีเร่งทำแนวทางการปรับโครงสร้างภาษี เช่น กรมสรรพากรมีแนวคิดลดอัตราภาษีเงินได้นิติบุคคลซึ่งปัจจุบันจัดเก็บอยู่ที่ 30% ซึ่งกรมสรรพากรต้องหารือร่วมกับ บีโอไอ ถึงแนวทางในการปฏิบัติ เพื่อให้เกิดความชัดเจนและโปร่งใส” นายอารีพงศ์กล่าว
ก่อนหน้านี้ นายสาธิต รังคสิริ อธิบดีกรมสรรพากร เปิดเผยว่า จะเสนอการปรับโครงสร้างภาษีให้ รมว.คลัง พิจารณา ซึ่งมีทั้งการเพิ่มภาษีมูลค่าเพิ่ม (VAT) เพื่อลดภาษีเงินได้นิติบุคคล และภาษีเงินได้บุคคลธรรมดา รวมถึงการยกเลิกภาษีบีโอไอ เพื่อลดภาษีเงินได้นิติบุคคล
ขณะที่นายพงษ์ภาณุ เศวตรุนทร์ อธิบดีกรมสรรพสามิต เปิดเผยว่า จะเสนอการปรับโครงสร้างภาษีสรรพสามิต โดยจะมีการเปลี่ยนการเก็บภาษีจากราคาหน้าโรงงานมาเป็นราคาขายปลีก รวมถึงจะให้มีการเก็บภาษีสิ่งแวดล้อมกับสินค้าที่เป็นพิษ
นายอารีพงศ์ กล่าวว่า ขณะนี้นักลงทุนต่างชาติ ยังสนใจเข้ามาลงทุนในไทย โดยเฉพาะอุตสาหกรรมรถยนต์ที่ต้องการเข้ามาขยายฐานการผลิต ดังนั้นการปรับโครงสร้างภาษีจะเป็นเครื่องมือสำคัญดึงดูดนักลงทุนต่างชาติเข้ามาลงทุน
นอกจากนี้ ในปี 2554 การขยายตัวเศรษฐกิจจะไม่ต่ำกว่า 4.5% ในกรณีที่เงินเฟ้ออยู่ที่ 3% ตามคาดการณ์ของธนาคารแห่งประเทศไทย (ธปท.) เนื่องจากรัฐบาลยังใช้จ่ายผ่านงบประมาณแบบขาดดุลกว่า 4 แสนล้านบาท โดยการลงทุนในโครงสร้างพื้นฐาน อาทิ การลงุทนด้านโลจิสติกส์ ชลประทาน 
สำหรับการขยายตัวทางเศรษฐกิจไทยในปี 2553 จะเติบโตได้ต่ำกว่า 7% ลดลงจากคาดการณ์เดิมที่ 7.5% เนื่องจากผลกระทบจากปัญหาอุทกภัย วาตภัยที่คาดว่าจะทำให้เศรษฐกิจขยายตัวลดลง 0.3%